Document ID: 31994L0060

DIREKTIVA EVROPSKEGA PARLAMENTA IN SVETA 94/60/ES
z dne 20. decembra 1994
o štirinajsti spremembi Direktive 76/769/EGS o približevanju zakonov in drugih predpisov držav članic v zvezi z omejitvami pri trženju in uporabi nekaterih nevarnih snovi in pripravkov
EVROPSKI PARLAMENT IN SVET EVROPSKE UNIJE STA
ob upoštevanju Pogodbe o ustanovitvi Evropske skupnosti in zlasti člena 100a Pogodbe,
ob upoštevanju predloga Komisije [1],
ob upoštevanju mnenja Ekonomsko-socialnega odbora [2],
v skladu s postopkom, določenim v členu 189b Pogodbe [3],
ker je treba sprejeti ukrepe za delovanje notranjega trga; ker je notranji trg območje brez notranjih meja, ki zagotavlja prosti pretok blaga, oseb, storitev in kapitala;
ker naj bi delovanje notranjega trga postopoma izboljšalo kakovost življenja, varovanje zdravja in varstvo potrošnikov; ker so ukrepi, predlagani s to direktivo, v skladu z Resolucijo Sveta z dne 9. novembra 1989 o prihodnjih prednostnih nalogah za ponovno uvedbo politike varstva potrošnikov [4];
ker so Svet in predstavniki vlad drav članic, ki so se sestali v okviru Sveta, sprejeli Odločbo 90/238/Euratom, ESPJ, EGS [5] o akcijskem načrtu 1990-1994 v okviru programa "Evropa proti raku";
ker snovi, ki so navedene v Prilogi I k Direktivi Sveta 67/548/EGS [6] in so razvrščene v 1. ali 2. skupino rakotvornosti, lahko povzročijo raka; ker se zaradi izboljšanja varovanja zdravja take snovi in pripravki, ki take snovi vsebujejo, ne smejo dajati v promet za prodajo javnosti;
ker snovi, ki so navedene v Prilogi I k Direktivi Sveta 67/548/EGS in so razvrščene v 1. ali 2. skupino mutagenosti, lahko povzročijo dedne genske okvare; ker se zaradi izboljšanja varovanja zdravja te snovi in pripravki, ki te snovi vsebujejo, ne smejo dajati v promet za prodajo javnosti;
ker snovi, navedene v Prilogi I k Direktivi Sveta 67/548/EGS in razvrščene kot strupene za razmnoževanje, skupine 1 ali 2, lahko povzročijo hibe pri rojstvu; ker se zaradi izboljšanja varovanja zdravja te snovi in pripravki, ki te snovi vsebujejo, ne smejo dajati v promet za prodajo javnosti;
ker naj bi se take snovi zaradi preglednosti in jasnosti navajale s priznanim poimenovanjem, po možnosti po IUPAC (International Union of Pure and Applied Chemistry); ker se Priloga I k Direktivi 67/548/EGS ("Seznam nevarnih snovi") zaradi prilagajanja tehničnemu napredku redno dopolnjuje; ker bo Komisija, najpozneje šest mesecev po objavi prilagoditve tehničnemu napredku v Uradnem listu Evropskih skupnosti, Evropskemu parlamentu in Svetu predložila predlog direktive, ki ureja snovi, na novo razvrščene v 1. in 2. skupino rakotvornosti, 1. in 2. skupino mutagenosti ter 1. in 2. skupino strupenosti za razmnoževanje, zato da se dopolni ta direktiva;
ker bo navedeni predlog Komisije upošteval nevarnosti in prednosti na novo razvrščenih snovi, pa tudi zakonodajo Skupnosti o analizah tveganja;
ker Priloga I k Direktivi 67/548/EGS določa posamezne mejne koncentracijske vrednosti teh snovi, če mejnih vrednosti ni, pa določa splošne mejne koncentracijske vrednosti za te snovi v pripravkih Preglednica VI Priloge I k Direktivi Sveta 88/379/EGS [7];
ker kreozot, kakor je opredeljen v Prilogi k tej direktivi, lahko škoduje zdravju zaradi vsebnosti znanih rakotvornih snovi; ker je zato uporabo kreozota za obdelavo lesa in dajanje v promet ter uporabo lesa, obdelanega s kreozotom, treba omejiti;
ker so nekatere sestavine kreozota težko razgradljive in škodujejo nekaterim organizmom v okolju; ker te sestavine lahko stopijo v okolje kot posledica uporabe obdelanega lesa;
ker nekatera klorirana topila predstavljajo nevarnost za zdravje ter se v snoveh in pripravkih ne smejo dajati v promet za prodajo javnosti;
ker omejitve pri uporabi kreozota za obdelavo lesa in pri dajanju v promet in uporabi lesa, obdelanega s kreozotom ter pri dajanju v promet in uporabi kloriranih topil, ki jih določa ta direktiva, upoštevajo sedanje stanje znanja in tehnike glede varnejših alternativ;
ker omejitve, ki so jih nekatere države članice že sprejele glede dajanja v promet in uporabe zgoraj navedenih snovi ali pripravkov, ki take snovi vsebujejo, neposredno vplivajo na vzpostavitev in delovanje notranjega trga; ker je zato treba približati zakonodaje držav članic na tem področju in posledično spremeniti Prilogo I k Direktivi 76/769/EGS[8];
ker ta direktiva ne vpliva na zakonodajo Skupnosti, ki določa minimalne zahteve za varstvo delavcev v Direktivi Sveta 89/391/EGS [9] in posameznih direktivah, ki na njej temeljijo, zlasti Direktiva 90/394/EGS [10],
SPREJELA NASLEDNJO DIREKTIVO:
Člen 1
Priloga I k Direktivi 76/769/EGS se spremeni, kakor je določeno v Prilogi k tej direktivi.
Člen 2
1. Države članice sprejmejo in objavijo zakone in druge predpise, potrebne za uskladitev s to direktivo, najpozneje eno leto po sprejetju te direktive in o tem takoj obvestijo Komisijo.
Ti predpisi se uporabljajo od 20. junija 1996.
2. Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 3
Ta direktiva je naslovljena na države članice.
V Bruslju, 20. decembra 1994

Labels: 0
3
15
20